Anastasia

"'...ความพยายามที่ไม่มีทางเป็นจริงหรือ? ของแบบนั้นมันไม่มีอยู่จริงหรอก แน่ใจหรือเปล่าว่าดิ้นรนจนถึงที่สุดแล้วน่ะ...'"

Anastasia ;(อนาสตาเซีย, แม่มดแห่งสันติภาพ) ปรากฏตัวครั้งแรกใน Lixariz 1 (The witch of genesis) เธอคืออดีตโคเซียและทิศเหนือรุ่นแรก ผู้ลงนามอนุมัติสนธิสัญญาสันติภาพที่แม่มดเขียนขึ้นให้แก่มนุษย์

Appearance
หญิงสาวผอมสูงผมสีขี้เถ้าซีด เธอมักจะถักเปียไว้ด้านหลัง  ตาสีเทา  ผิวซีดขาวจนเกือบเห็นเส้นเลือด

อนาสตาเซียมักอยู่ในชุดทางการของโคเซีย เดรสสีขาวยาวถึงปลายเท้าและผูกตกแต่งด้วยริบบิ้นสีเดียวกัน มีผ้าคลุมไหล่บางสีขาว ประดับผมด้วยดอกไม้

Personality
อนาสตาเซียเป็นคนที่สุภาพและใจดี เธอมักมีรอยยิ้มปรากฏบนใบหน้าแทบจะตลอดเวลา และพูดคุยอย่างเป็นกันเองกับคนอื่นๆ แม้ว่าจะเป็นโคเซียแต่เธอก็ยังคงใจดีและเป็นกันเองอย่างไม่เปลี่ยนแปลง เธอยินดีจะยื่นมือเข้าช่วยเหลือทุกอย่างเท่าที่เธอจะทำได้ แต่ในความใจดีนั้นกลับมีบางครั้งที่ดวงตาของเธอเย็นเยือกราวกับไร้ความรู้สึก และนั่นก็ทำให้บรรยากาศรอบๆตัวเธอดูมัวหมองอย่างน่าประหลาด

เธอคล่องแคล่วในการสลับระหว่างอารมณ์จริงจังและผ่อนคลาย เวลาทำภารกิจหรืออยู่ในวิหารเธอจะดูแตกต่างกับยามปกติ ซึ่งเธอเรียกมันอย่างติดตลกว่า 'การปรับตัวตามสถานการณ์' และนั่นก็ทำให้เธอดูเข้าถึงได้ง่ายกว่าโคเซียคนอื่นๆในรุ่นเดียวกัน อีกทั้งเธอยังมีทัศนคติที่ดีเกี่ยวกับมนุษย์ซึ่งเธอเป็นแม่มดคนแรกๆที่แสดงท่าทีเช่นนั้น และจากจุดนั้นทำให้เธอใช้เวลาหลายปีในการพยายามหาทางยุติความขัดแย้งและรอยร้าวระหว่างสองเผ่าพันธุ์จนในที่สุดเธอก็ได้สร้างสนธิสัญญาขึ้นเพื่อยุติเรื่องในอดีตและหลีกเลี่ยงสงครามที่อาจจะเกิดขึ้นในอนาคต

อนาสตาเซียแสดงออกอย่างชัดเจนว่าเธอสนใจในตัวและพลังของเรนเดลมาก แต่ถึงอย่างนั้นเธอก็ยังปฏิบัติอย่างยุติธรรมในการให้คำแนะนำและความช่วยเหลือแก่ว่าที่โคเซียทั้งหมดในการคัดเลือกจากภาคีแม่มด แต่ดูเหมือนนิสัยส่วนนี้ของเธอจะทำให้คนในภาคีไม่ค่อยพอใจนักจึงทำให้เธอถูกตักเตือนอยู่บ่อยๆ

อนาสตาเซียเป็นแม่มดที่เต็มไปด้วยความลับมากที่สุดคนหนึ่ง นอกจากเรื่องที่เธอเกิดและเติบโตที่โนเลรอสแล้วไม่เคยมีใครที่รู้ภูมิหลังของเธออีกเลย  เธอไม่ยอมปริปากพูดถึงหรือเล่าให้ใครฟังแม้แต่กับเพื่อนๆของเธอ  และเมื่อมีใครสักคนพยายามถามเธอเกี่ยวกับอดีตของเธอสิ่งที่จะได้รับกลับมาก็มีแต่รอยยิ้มแสนสุภาพของอนาสตาเซียอยู่เสมอ

Personal Background
อนาสตาเซียนั้นเป็นแม่มดตนเดียวที่เกิดใน 'โนเลรอส' ดินแดนสุดขอบโลกอันห่างไกลที่ซึ่งมนุษย์หรือแม่มดก็ไม่อาจย่างกลายเข้าไปได้ ข้อมูลภูมิหลังของอนาสตาเซียแทบจะเป็นความลับยกเว้นเสียแต่ข่าวลือที่เล่าต่อๆกันมาว่าเธอถูกเลี้ยงดูโดยแม่มดตาบอดตนหนึ่งในโนเลรอส  และโศกนาฎกรรมบางอย่างในอดีตทำให้เส้นผมของเธอเปลี่ยนจากสีทองเป็นสีเถ้าควันเช่นทุกวันนี้

เธอรับรู้ลางสังหรณ์บางอย่างที่ทำให้เธอตัดสินใจเลือกเรนเดลให้เข้ารับตำแหน่งต่อจากเธอโดยไม่รู้มาก่อนว่าเรนเดลคือประกายแสงแห่งการเปลี่ยนแปลง และอาจจะเพราะทั้งสองมีอะไรหลายอย่างที่คล้ายคลึงกันทำให้อนาสตาเซียเปิดใจคุยกับเรนเดลมากกว่าคนอื่นๆ อนาสตาเซียดูแลเรนเดลในฐานะรุ่นเก่าเหมือนเป็นครอบครัวเดียวกัน และเป็นคนสอนให้เรนเดลดึงพลังสายอื่นนอกจาก Syrian มาใช้  อีกทั้งเธอยังเป็นคนสอนให้เรนเดลจับอาวุธขึ้นสู้ ซึ่งเป็นสิ่งที่แม่มดผู้ถือครองเวทมนตร์ไม่นิยมทำกัน

เธอเป็นแม่มดคนแรกที่พยายามคิดหาทางออกเกี่ยวกับปัญหาความขัดแย้งของแม่มดและมนุษย์อย่างจริงจัง อนาสตาเซียใช้เวลาหลายปีในการวิเคราะห์และหาหนทางยุติปัญหาที่ทั้งสองเผ่าพันธุ์มีระหว่างกัน  และจากความพยายามของเธอมาตลอดหลายปีในที่สุดเธอก็คิดที่จะสร้างสนธิสัญญาขึ้นเพื่อเป็นการยุติปัญหาเหล่านั้นอย่างถาวร  แน่นอนว่าครั้งแรกที่เธอเสนอเรื่องนี้กับภาคีแม่มดมีผู้อาวุโสหลายคนที่ไม่เห็นด้วยกับการกระทำของเธอ  แต่อนาสตาเซียก็พยายามอย่างหนักในการพิสูจน์ว่าสนธิสัญญาเป็นทางออกที่สันติมากที่สุดและจะไม่ก่อให้เกิดการสูญเสียแก่ฝ่ายใด  และเมื่อสนธิสัญญาของเธอได้รับการยอมรับมันก็ถูกเรียกกันว่า 'สนธิสัญญาแห่งโรทูเนีย'  และเธอก็เป็นคนแรกที่ลงนามในสนธิสัญญานั้นจนก่อให้เกิดความเปลี่ยนแปลงครั้งใหญ๋ระหว่างแม่มดและมนุษย์

แม้ว่าเธอจะถูกยกย่องว่าเป็น 'แม่มดแห่งสันติภาพ' จากการริเริ่มสนธิสัญญาแต่ดูเหมือนตัวเธอเองจะไม่ค่อยอยากยอมรับในเรื่องนั้นเท่าไหร่นัก จริงอยู่ที่ว่าเธอเป็นประกายไฟแรกที่ก่อให้เกิดการตกลงร่วมกันของทั้งสองเผ่าพันธุ์ ทว่าแท้จริงแล้วอนาสตาเซียกลับมองว่าตนเองไม่ใช่แม่มดที่ดีเลิศขนาดจะถูกยกย่อง  เพราะในอดีตเธอไม่สามารถปกป้อง ไอดาเนีย ว่าที่อดีตโคเซียทิศใต้ซึ่งเป็นเพื่อนร่วมสาบานของตนเองในครั้งที่เข้ารับการคัดเลือกโคเซียเอาไว้ได้  บางทีเรื่องนั้นอาจเป็นสาเหตุที่อนาสตาเซียพยายามยืดหยัดด้านสันติภาพมากกว่าใครๆ เพราะเธอไม่ต้องการให้เรื่องน่าเศร้าเช่นนั้นเกิดขึ้นอีก

Skills

 * Illusha - เวทมนตร์จองจำ กักขัง
 * Crimson Iventia - เวทมนตร์ลบล้างเวทย์ คำสาป
 * Harfonta - เวทมนตร์ป้องกัน
 * Harlac - เวทมนตร์ป้องกันขนาดใหญ่

Trivia

 * ชื่อของอนาสตาเซียมีที่มาจากพระนามของเจ้าหญิงแห่งราชวงศ์โรมานอฟแห่งรัสเซีย "Grand Duchess Anastasia Nikolaevna of Russia" (Великая Княжна Анастасия Николаевна Романова - รัสเซีย)